Student sit handsakdiewe kaalvoet agternaAné van Rensburg. Foto: Verskaf Twee handsakdiewe se planne het Saterdag ernstig skeef geloop toe die jong vrouestudent, wat hulle beroof het, besluit het om hulle sommer kaalvoet agterna te sit om haar handsak terug te kry. Ané van Rensburg (22) is dalk jonk en skraal gebou, maar dié Stellenbosch-student is beslis baie dapperder as wat sy lyk. Sy vertel aan Maroela Media sy het Saterdag omstreeks 17:00 huis toe gestap van die salon waar sy haar praktiese ure as haarkapper, as deel van haar studies, voltooi. “Ek het twee mans aan die oorkant van die straat opgemerk, maar niks daarvan gedink nie. Ek was ingedagte en het deur so dun stegie gestap op my normale roete huis toe, toe ek skielik agtergekom het hulle agtervolg my,” het sy gesê. Die volgende oomblik was die twee mans voor haar en het hulle haar in ŉ hoek in die stegie ingedwing. Een van die mans het sy hand op haar skouer gesit en gesê, “Hi, how are you?” voordat hy haar selfoon geëis het. Volgens Van Rensburg het sy geweier om die handsak te oorhandig en die man het ŉ mes uitgehaal. “Ek het gevoel hoe ek letterlik lam raak van vrees. Ek het na daardie mes gekyk en gedink hy gaan my enige oomblik daarmee steek. Ek kan dit self nie verstaan nie, maar so bang as wat ek was, wou ek nog steeds nie my handsak vir hom gee nie. Ek kon myself net nie so ver bring om my besittings net so vir hom te gee nie. Ek het net geweier,” het sy gesê. Die volgende oomblik het die rower Van Rensburg liggies op haar hand gesny en die handsak uit haar hand geruk. Een van die rowers het die handsak onder sy hemp in gedruk en laat spaander, terwyl die ander een met die mes agtergebly het. Van Rensburg sê sy vermoed die plan was om haar lank genoeg daar te hou om die ander rower kans te gee om eers ver weg te hardloop. Sy het egter aan die rower by haar se liggaamstaal opgemerk hy is self onseker wat om volgende te doen en dit is toe dat haar veggees die oorhand kry. “Ek het na die mes in sy hand gegryp en ŉ stoeiery het ontstaan. Ek kon in ŉ stadium daarin slaag om die mes uit sy hand te kry en toe stamp hy my terug, gryp die mes en hardloop.” Van Rensburg was egter nie bereid om haar handsak met haar paspoort, ID-dokument, beursie, selfoon en bankkaarte net vaarwel toe te roep nie. Sy het die plakkies aan haar voete uitgeskop en die twee boosdoeners kaalvoet agternagesit. “Ek hardloop kaalvoet op daardie teerpad agter hulle aan en die volgende oomblik is daar ŉ man langs my wat gesien het wat gebeur en my help om hulle te jaag. Hy gooi hulle sommer so in die hardloop met klippe. Toe is daar ŉ tweede man langs ons wat my ook wil help om hulle te vang,” vertel sy. Die verdagte met die handsak het uiteindelik boedel oorgegee en die handsak op die sypaadjie neergegooi. Voordat hy egter op die vlug kon slaan, was polisiebeamptes, wat roetine-patrollie gery en gesien het wat gebeur, by hom en het hulle hom op die plek in hegtenis geneem. Die tweede verdagte kon daarin slaag om te vlug. Van Rensburg was gelukkig om haar handsak met al die inhoud terug te kry. “Ek het so gehuil en gebewe ek kon skaars vir die twee mans wat my gehelp het dankie sê. Ek wens so ek kon hulle weer sien dat ek hulle net behoorlik kan bedank. Ek dink as hulle my nie gehelp het om die [verdagtes] agterna te sit nie, sou hulle nie die handsak neergegooi het nie. Ek dink hy het moed verloor toe hy sien drie mense is agter hom aan en dit is hoekom hy handdoek ingegooi het.” Van Rensburg was ook vol lof vir die polisie, wat blitsvinnig opgetree het om een van die verdagtes in hegtenis te neem en reeds op die spoor van die tweede verdagte is. “As ek nou terugdink, weet ek my optrede was glad nie slim nie. Ek het my lewe in gevaar gestel deur hulle teë te gaan en toe nog boonop agterna te sit ook. Geen handsak is jou lewe werd nie,” erken Van Rensburg. “Ek het altyd gedink as ek ooit in so situasie moet beland, sal ek net in ŉ bondeltjie inmekaarsak van vrees. Hulle sê mos jy veg of vlug. Wel, ek het besluit om te veg! En dit het toe baie goed uitgedraai,” sê sy. “Maar van nou af sal ek nie meer daardie pad huis toe stap nie. Dit is nou nie nodig om die noodlot te tart nie!” Kapt. FC van Wyk, woordvoerder van die polisie, het bevestig dat ŉ saak van roof ondersoek word.